CELEX: 62020TN0127
Language: sl
Date: 2020-02-27 00:00:00
Title: Zadeva T-127/20: Tožba, vložena 27. februarja 2020 – Francija/ECHA

8.6.2020   
            
            
               SL
            
            
               Uradni list Evropske unije
            
            
               C 191/20
            
         
      Tožba, vložena 27. februarja 2020 – Francija/ECHA
      (Zadeva T-127/20)
      (2020/C 191/27)
      Jezik postopka: francoščina
      
         Stranki
      
      
         Tožeča stranka: Francoska republika (zastopnika: A.-L. Desjonquères in E. Leclerc, agenta)
      
         Tožena stranka: Evropska agencija za kemikalije
      
         Predloga
      
      Tožeča stranka Splošnemu sodišču predlaga, naj:
      
                  —
               
               
                  odločbo komisije za pritožbe ECHA z dne 17. decembra 2019 v združenih zadevah A-003-2018, A-004-2018 in A-005-2018 o razveljavitvi treh odločb ECHA z dne 21. decembra 2017 v zvezi z evalvacijo snovi za aluminijev klorid, bazičen aluminijev klorid in aluminijev sulfat razglasi za nično;
               
            
                  —
               
               
                  ECHA naloži plačilo stroškov.
               
            
         Tožbeni razlogi in bistvene trditve
      
      Tožeča stranka v utemeljitev tožbe navaja dva tožbena razloga, ki se nanašata na napačno uporabo prava.
      
                  1.
               
               
                  Prvi tožbeni razlog: tožeča stranka meni, da je odbor za pritožbe napačno uporabil pravo, ker je v izpodbijani odločbi odločil, da bi ECHA morala upoštevati študijo Schönholzer (1997), čeprav ji ta študija med postopkom evalvacije ni bila posredovana. Glede tega tožeča stranka navaja te očitke:
                  
                              —
                           
                           
                              prvič, kršitev člena 47(1) Uredbe (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije in o spremembi Direktive 1999/45/ES ter o razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (UL 2006, L 396, str. 1);
                           
                        
                              —
                           
                           
                              drugič, kršitev obveznosti izdelovalcev in uvoznikov kemikalij, da zagotovijo vse ustrezne informacije, ki so na voljo, o nevarnostih, ki jih pomenijo snovi, ki je eno od osrednjih vodil varnostnega sistema, vzpostavljenega s to uredbo;
                           
                        
                              —
                           
                           
                              tretjič, izvajanje neustrezne ravni nadzora treh odločb ECHA v zvezi z evalvacijo zadevnih kemikalij.
                           
                        
            
                  2.
               
               
                  Drugi tožbeni razlog: tožeča stranka meni, da je odbor za pritožbe napačno uporabil pravo, ker se je v izpodbijani odločbi oprl na napačno razlago sodne prakse Splošnega sodišča Evropske unije, po kateri mora ECHA, da bi dokazala, da je zahteva po dodatnih informacijah o kemikaliji potrebna, med drugim dokazati, da obstaja realna možnost, da je na podlagi zahtevanih informacij mogoče sprejeti izboljšane ukrepe za obvladovanje tveganja.